משה גורן

משה גורן (גורניצקי) (19 במרץ 1921 – 8 באפריל 2009, י"ד בניסן ה'תשס"ט) היה אלוף בצה"ל ששימש כראש אגף האפסנאות (אג"א) וכנספח צה"ל בבריטניה.

ביוגרפיה

נולד בגרודנו שבפולין, עלה לארץ ישראל ב-1934, למד בבית ספר יסודי בחיפה ובתיכון ביגור. הצטרף לארגון "ההגנה", עבר קורס מפקדי כיתות, מפקדי מחלקות וקורס מודיעין ושירת כקצין סיירים ארצי. יצא ללימודים בארצות הברית אך לא השלים אותם, חזר ב-1948 לישראל ופיקד על גדוד 15 ב"גולני" במלחמת העצמאות. בשנים 1951–1952 היה סגן מפקד חטיבת גבעתי. בשנת 1953 למד בבית הספר הגבוה למלחמה בפריז, ובמבצע קדש היה ראש מחלקת ארגון באגף כוח אדם. בשנת 1958 שימש ראש מחלקת תחזוקה במטכ"ל - אג"א. בשנת 1959 שימש ראש מטה פיקוד צפון, ובשנת 1960 מונה לראש אג"א ושנה אחר כך קודם לדרגת אלוף. ב-1964 מונה לנספח צה"ל וראש משלחת משרד הביטחון בבריטניה. השתחרר משירותו בצה"ל בשנת 1966.

במלחמת ששת הימים גויס למילואים כמפקד כוחות צה"ל בעזה ובצפון סיני ובמלחמת יום הכיפורים מונה לעוזר ראש אג"א (לימים אט"ל) ואחראי לרכבת האווירית מארצות הברית. לאחר המלחמה מונה על ידי ועדת אגרנט לחקור את האירועים בפיקוד הדרום.

לאחר השחרור היה מנהל המשביר לתעשייה, ולאחר מכן מנהל חברת OVI להשקעות וחיפושי נפט. בשנים 1974–1976 היה מנהל מרכז ההשקעות ורשות ההשקעות, ולאחר מכן יו"ר מועצת המנהלים של תעשיות רוגוזין באשדוד.

גורן נישא לנעמי נוימן, לוחמת פלמ"ח שהייתה חברה בפלוגה המיוחדת שהתנקשה בגוטהילף וגנר, ב-1948. לזוג שני בנים, רזי, דוקטור לפילוסופיה וספרות, ויובל, סופר.

משפחת גורן התגוררה ברמת חן ברמת גן.

קישורים חיצוניים

 אביב פרנקל, צילומים נדירים של איראן בשנות השישים, חדשות ערוץ 10, 27/8/2010
 אביב פרנקל, זכרונות מהבוידעם, חדשות ערוץ 10, 27/7/2010
 אלוף משה גורן (גורניצקי) , באתר צה"ל
 אמיר בוחבוט, האלוף במיל' משה גורן הלך לעולמו בגיל 88, nrg , 8/4/2009
 
 יוסף ארגמן, מותו של אלוף המילואים, "במחנה", 6.5.2009

הערות שוליים 

מפקדי גדודים במלחמת העצמאות
אלופי צה"ל
מנכ"לים יוצאי שירות קבע בצה"ל
ראשי אט"ל
נספחים צבאיים ישראלים בממלכה המאוחדת
לוחמי ההגנה
ראשי מטה פיקוד הצפון
גרודנו: אישים
ישראלים ילידי פולין
אישים הקבורים בנחשון
קציני צה"ל בוגרי בית הספר הגבוה למלחמה בפריז
ישראלים שנולדו ב-1921
ישראלים שנפטרו ב-2009